Աֆի Ազարատու Յակուբու

Աֆի Ազարատու Յակուբու (), մեդիա ոլորտի վետերան, փաստավավերագրական կինոնկարների պրոդյուսեր, ակտիվիստ։ Աֆրիկայում և մասնավորապես Գանայում խաղաղության և կայուն զարգացման նպատակին ուղղված աշխատանքի համար 2006 թվականին արժանացել է Էդբերգ մրցանակի (Edberg Award, Շվեդիա), 2013-ին՝ Մարտին Լյութեր Քինգ Կրտսերի անվան՝ «Խաղաղության և սոցիալական արդարության համար» մրցանակի (Martin Luther King, Jr. Award for Peace and Social Justice):

Կենսագրություն 
Ծնվել է Գանայի Հյուսիսային երկրամասում։

1994 թվականից սկսած՝ աշխատել է որպես հետազոտող, կանանց իրավունքների պաշտպան։ «Միավորված կանայք ընդդեմ կոնֆլիկտների» (Women United Against Conflict) և «Սավաննայի կանանց զարգացման հիմնադրամ»-ի (Savanna Women Development Foundation) համահիմնադիրներից է։ Բացի այդ, հիմնադրել և ղեկավարում է «Աֆրիկայում անվտանգության և զարգացման հիմնադրամ»-ը (Foundation for Security and Development in Africa (FOSDA)՝ ոչ կառավարական, տեղական մի կազմակերպություն, որի միջոցով Յակուբուն Գանայում և արևմտաաֆրիկյան ենթատարածաշրջանում մարդկանց անվտանգությանն ու ապահովությանն ուղղված բազմաթիվ նախագծեր է իրագործել։ Այսպես. 2000 թվականից ի վեր FOSDA-ն պայքար է տանում Արևմտյան Աֆրիկայում փոքր զինատեսակների և թեթև զենքերի ապօրինի գործադրման դեմ։

Պարգևներ 
Կանանց իրավունքների և խաղաղության համար պայքարում զգալի ավանդ ներդնելու շնորհիվ Յակուբուն ստացել է մի շարք մրցանակներ, այդ թվում՝՝

2004 - ճանաչվել է Dagbon Personality of the year
2006 - Էդբերգ մրցանակ (Edberg Award, Շվեդիա)՝ Աֆրիկայում և մասնավորապես Գանայում խաղաղության և կայուն զարգացման նպատակին ուղղված աշխատանքի համար
 2013 - Մարտին Լյութեր Քինգ Կրտսերի անվան՝ «Խաղաղության և սոցիալական արդարության համար» մրցանակ՝ Ամերիկայի Միացյալ Նահանգների դեսպանատան կողմից՝ Գանայի Հյուսիսային երկրամասում խաղաղության և անվտանգության ամրապնդման ուղղությամբ կատարած աշխատանքի համար։

Ծանոթագրություններ 

Կին ակտիվիստներ
Պրոդյուսերներ
Գանացի կին հասարակական գործիչներ